'Yan gudun hijirar Azerbaijan - BBC Hausa
http://www.bbc.com/hausa/multimedia/2016/06/160622_picturegallery_azerbaijini_refugees
Roza Naghiyeva mai shekaru 55 na zaune ne tare da 'yarta da kuma jikanta a dakin kwanan dalibai na jami'ar Baku Slavic. An tilasta mata guduwa zuwa Baku bayan kisan kiyashi a Khojaly inda daruruwan mutane suka mutu. An yi ikirarin cewa dakarun Armenia da na Rasha ne ke da alhakin kisan. Roza ta ce sanyi ya kama kafafunta a lokacin da take boye a daji . Tace '' Bana iya sanya takalma har tsawon shekaru 5 saboda wannan matsala.''
Wadannan mutanen da ke zaune a wajen dakin kwanan su, sun shafe fiye da shekaru 20 suna zaune a Baku. Amma har yanzu suna fatan komawa gida zuwa Karabakh. Hamza mai shekaru 80 (wanda ke zaune a tsakiya cikin hoton) ya ce: '' Ya dan uwana, wasu mutane na aikata laifi sannan su tafi gidan kurkuku, amma mu mun kasance cikin kurkuku shekara da shekaru.''
Aida Atakishiyeva ta shafe shekaru 23 tana zaune a gidan haya a Binagadi rayon. Tana da shekaru 27 a lokacin da aka tilasta mata tserewa. Ta kuma ce wani nauyi ne mai karfi rashin iya biyawa yaranka dukkanin bukatunsu. ''A baya dai a sama muke, sannan kuma muka fado kasa. Har yanzu kuma a kasa din muke''.
Vusala Aliyeva mai shekaru 29 'yar gudun hijira ce daga Khojavand, inda aka tilasta mata tserewa tana da shekaru shida. Ta nuna dan karamin dakin da take zaune ita da yaranta biyu. Dakin karami ne sosai ta yadda ba za ka iya watayawa ba. Dakin kuma cike yake da ruma ta yadda za ka iya gane hakan daga kayayyakin dake cikin durowa masu danshi. Vusala na kokarin toshe hancinta saboda rumar da take cikin dakin ta hanyar bude tagogin dakin. Ta ce ala tilas take sa yaranta bacci a gidan makwabta.
Makwabtanta, iyalin Ismayilov 'yan asalin Aghdam ne. Matar gidan ta bayyana wahalar da ke tattare da rayuwa da 'ya'ya maza biyu a daki guda. Ta ce '' Ina makaranta a lokacin da aka tilasta min tserewa, a yanzu kuma shekaru na 40.'' Ta kara da cewa '' Muna dafa abinci, mu yi shara, mu kuma rayu a cikin wannan gidan, a gaban yara. Danta mai shekaru 10 ya ce yana son zama likita ne idan ya girma.
Asker Ismayilov shima a cikin wadannan dakunan yake. Dan gudun hijira ne daga Fuzuli rayon, amma ba ya son yawan magana akan rayuwarsa a matsayin dan gudun hijira. ''Mun tattauna sosai a kan wannan, saboda haka menene fa'idar? in ji shi. Ya kara da cewa kula da yara a irin wannan yanayin na da matukar wahala. Ya ce '' mun yi asarar komai namu, komai namu ya tafi saboda kasancewar mu 'yan gudun hijira''. Ya kara da cewa yaransa ma ba zasu san inda Fuzuli take ba, yana mai tsaki.
Vidadi Azizov mai shekaru 60 ya fito ne daga Fuzuli shima. A yanzu haka yana zaune ne a kauyen Rasulzada. Ya kuma ce ''wajen da aka haifi mutum na da daraja a wajen kowa, yana mai tuna abubuwan da ya mallaka. Ya ce a baya iyalinsa na da wadata sosai. Ya ce '' sukari kawai muke saya a shago, muna gasa ma biredinmu da kanmu''. Ammma ya ce '' a nan amma abubuwa sun sukurkuce min, kuma yara na sun rasa al'adunsu. Ya kara da cewa sun rasa al'adunsu da mutuncinsu.
Khanim Talibova mai shekaru 69 na zaune a nan tare da jikokinta guda uku a dakin kwanan ma'aikata a wani gida a Binagadi Rayon na Baku. 'Yar gudun hijira ce daga Zangilan. Ta ce shekaru 25 ke nan tun lokacin da muka ketaro nan.